Cabot dorrea (Bristol)

Cabot dorrea () Ingalaterrako Bristol hirian dagoen dorre bat da 1890. hamarkadan Joan Cabotoren bidaiaren 400. urteurrena ospatzeko eraiki zena. Ingalaterrako ondarearen II mailako eraikinen zerrendan dago.

Bristolgo eraikin ezagunenetakoa da eta dagoen barrutiari izena ematen dio. Goiko plataformaraino igo daiteke eta hiriaren ikuspegi zabala dago bertatik.

 Historia 

 Brandon Hill 
Bristol hiriaren erdiguneko Brandon Hill muinoko parkean kokaturik dago dorrea. Brandon Hill Gloucesterreko kondeak eskuratu zuen 1174an. Erdi Aroan kapera bat zegoen han, St James monasterioari zegokiona, eta XVI. mendean kapera eraitsi eta haize-errota bat altxatu zuten. 1625ean udalak erosi eta espazio publikoa bihurtu zen, Ingalaterrako espazio publiko zabaletan lehenengotakoa.

 Cabot dorrea 
Joan Cabotok 1496-1497an Amerikara egin zuen bidaiaren 400 urteurrena ospatzeko haren omenezko dorrea eraikitzea erabaki zen. 1897ko ekainaren 24an ezarri zuen lehen harria Dufferin eta Avako markesak eta 1898ko uztailean amaitu zuten dorrearen eraikuntza. William Venn Gough bristoldarra izan zen Cabot dorrea diseinatu zuen arkitektoa eta hiritarrek bildutako diruarekin eraiki zen. Love & Waite Bristol enpresak eraiki zuen.

2006an itxi egin zuten egoera kaskarrean zegoenez berriztatze lanak egiteko eta 2011n ireki zituen berriro ateak.  420.000 liberatako kostua izan zituzten lan hauek. 2014an argi flasha ezarri zitzaion puntan, Morse kodea erabiliz "Cabot Tower, Brandon Hill, Bristol" igortzen duena.

 Arkitektura 
Dorreak 32 metrotako altuera du, ibai ertzeko kaitik 79 metrotakoa, eta Batheko hareharri gorriaz estalita dago. Eskilara espirala du barnean eta bi mailatan ditu ikuspegi plataformak. Goren dagoen plataforma itsas mailatik 102 metrotako altueran dago eta hiriaren ikuspegi zabala du.

Hormabular diagonalek eusten dute dorrea eta gainaldean ostiko-arkuak ditu oktogonala den tontorrari itsatsita.

 Iruditegia 

 Ikus, gainera 
 Cabot dorrea (Saint John's)

 Erreferentziak 

 Kanpo estekak 

Kategoria:Ingalaterrako dorreak
Kategoria:Bristolgo eraikinak